中春苦雨書懷
作者：李覯
朝代：宋

paragraphs: 春秋書大雨，三日已爲霖。
如何方春時，終月常積陰。
淙空若泉瀉，盪地成淵深。
曾無晝夜別，顧恐山嶽沈。
疑是天上河，底漏不可禁。
傍無女媧石，欲補難爲針。
又疑坎宮水，陽曜所不臨。
何等大鬼物，戲把北斗斟。
誰籠三足烏，冷卧空桑林。
勾芒失權柄，羞耻啼盈襟。
枉殺幾樹花，恣許泥土浸。
或云天有意，欲使誅荒淫。
田穀彼何罪，芽穎當森森。
一粒且漂溺，不啻千黄金。
路絕吊客行，餒我憂巢禽。
風聲怒打屋，寒氣獰穿衾。
況我出山遠，久次茲江潯。
嗟嗟歲月晚，悠悠金玉音。
無聊但詼笑，有得還歌吟。
莫怪旅愁甚，旅人千萬心。